KIRJALLINEN KYSYMYS E-3606/01 esittäjä(t): Salvador Garriga Polledo (PPE-DE) komissiolle. Euroopan unionin kampanja kuolemanrangaistuksen vastustamiseksi.



Virallinen lehti nro 301 E , 05/12/2002 s. 0013 - 0014



KIRJALLINEN KYSYMYS E-3606/01 esittäjä(t): Salvador Garriga Polledo (PPE-DE) komissiolle (8. tammikuuta 2002) Aihe: Euroopan unionin kampanja kuolemanrangaistuksen vastustamiseksi Äskettäin julkaistiin elämänkerta eräästä Espanjan kansalaisesta, joka oli tuomittu kuolemanrangaistukseen Yhdysvalloissa, mutta joka onnistui välttämään tuomion, koska oikeuskäsittely tarkistettiin. Kirja osoittaa, että kuolemanrangaistuksen olemassaolo tietyissä maissa on eräs ihmiskunnan pahimmista vitsauksista. Sen vuoksi on välttämätöntä, että Euroopan unioni ilmaisee maailmanlaajuisesti vastustavansa kuolemanrangaistusta ja tuo julki, että maat, jotka yhä käyttävät kyseistä tuomiota, ovat inhimillisyyden ulkopuolella, sillä inhimillisyys vaatii kuolemanrangaistuksen täydellistä hävittämistä kaikkialta maailmasta. Katsooko Euroopan unioni, että pitäisi järjestää unionin rahoittama maailmanlaajuinen mainoskampanja kuolemanrangaistusta vastaan niin, että ihmiskunta saisi tietää, että jäsenvaltiomme vastustavat jyrkästi tällaista peruuttamatonta rangaistusta? Christopher Pattenin komission puolesta antama vastaus (6. maaliskuuta 2002) Osana ihmisoikeuspolitiikkaansa Euroopan unioni päätti vuonna 1998 lujittaa kansainvälistä toimintaansa kuolemanrangaistuksen vastustamiseksi. EU toimii kuolemanrangaistuksen yleismaailmallisen poistamisen puolesta politiikka, johon se uskoo vakaasti ja jota kaikki sen jäsenvaltiot nyttemmin tukevat. Politiikan taustalta löytyy EU:n perusoikeuskirja(1), jonka 2 artiklan mukaisesti ketään ei saa tuomita kuolemanrangaistukseen. Tämän ensisijaisen tavoitteen saavuttamiseksi EU kehottaa kuolemanrangaistuksen käytön asteittaista rajoittamista maissa, joissa kuolemanrangaistus on vielä käytössä, ja vaatii, että se pannaan toimeen tiettyjä vähimmäisnormeja noudattaen. EU ajaa myös kuolemanrangaistuksen täytäntöönpanon lykkäämistä mahdollisuuksien mukaan. EU on laatinut sisäiset ohjeet kuolemanrangaistusta koskevista, monenvälisissä yhteyksissä pitämistään esitelmistä ja yhteydenotoistaan yhteisön ulkopuolisiin maihin. Koskapa arvoisa parlamentin jäsen mainitsee erikseen Yhdysvallat, on syytä muistuttaa, että EU toteuttaa politiikkaansa aktiivisesti suhteissaan kyseiseen maahan. EU on puheenjohtajavaltionsa toimesta usein virallisesti yhteydessä yksittäisissä, erityisesti nuoria ja henkisesti jälkeenjääneitä koskevissa tapauksissa. Toinen merkittävä EU:n politiikan ilmentymä oli EU:n virallinen yhteydenotto helmikuussa 2000; tällöin se kehotti Yhdysvaltoja ottamaan käyttöön yleisen moratorion kuolemanrangaistuksen poistamiseksi kokonaan. Tässä yhteydessä EU:n kuolemanrangaistusta käsittelevä muistio luovutettiin ihmisoikeuksista vastaavalle Yhdysvaltojen apulaisministerille. Lisäksi EU on tietyissä erityistapauksissa tuomioistuinta oikeuskäsittelyssä avustamalla (amicus curiae) toiminut sellaisten kuolemaan tuomittujen henkilöiden puolesta, jotka ovat valittaneet tuomiostaan Yhdysvaltojen korkeimpaan oikeuteen. Lisätietoja EU:N toimista Yhdysvalloissa löytyy EU:n ihmisoikeusasioiden vuosikertomuksesta 2001(2). Kuolemanrangaistuksen vastainen taistelu on myös yksi niistä ensisijaisista aihepiireistä, jotka on yksilöity Euroopan komission 8. toukokuuta 2001 neuvostolle ja parlamentille antamassaan tiedonannossa Euroopan unionin tehtävä ihmisoikeuksien ja demokratisoitumisen edistämisessä kolmansissa maissa(3). Tämä sitoumus saatetaan käytännön teoiksi tekemällä aloitteita budjettikohdasta B7-7 (Demokratiaa ja ihmisoikeuksia koskeva eurooppalainen aloite) rahoitettaviksi ihmisoikeushankkeiksi. Komissio hyväksyi hiljattain kyseistä budjettikohtaa koskevan ohjelmasuunnitteluasiakirjan, jossa mainitaan hankkeet yleisen tietoisuuden lisäämiseksi kuolemanrangaistuksen monista puutteista. Asiakirja on lähetetty parlamentille, ja se on saatavilla komission www-sivuilta. (1) EYVL C 364, 18.12.2000. (2) http://www.europa.eu.int/comm/external_relations/human_rights/doc/report_01_en.pdf. (3) KOM(2001) 252 lopullinen.